Document ID: 32010D0221

KOMMISSIONENS AFGØRELSE
af 15. april 2010
om godkendelse af nationale foranstaltninger til begrænsning af virkningerne af visse sygdomme hos akvakulturdyr og vildtlevende vanddyr i overensstemmelse med artikel 43 i Rådets direktiv 2006/88/EF
(meddelt under nummer K(2010) 1850)
(EØS-relevant tekst)
(2010/221/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (1), særlig artikel 43, stk. 2, og
ud fra følgende betragtninger:
(1)
Ved Kommissionens beslutning 2004/453/EF af 29. april 2004 om gennemførelse af Rådets direktiv 91/67/EØF for så vidt angår foranstaltninger mod visse sygdomme hos akvakulturdyr (2) godkendes visse medlemsstater og dele heraf som sygdomsfri med hensyn til forårsviræmi hos karper (SVC), bakteriel nyresygdom (BKD), infektiøs pankreasnekrose (IPN) og infektion med Gyrodactylus salaris (GS) (»godkendte sygdomsfrie områder«), ligesom visse medlemsstaters bekæmpelses- og udryddelsesprogrammer for SVC, BKD og IPN godkendes (»godkendte bekæmpelses- og udryddelsesprogrammer«).
(2)
Medlemsstater med godkendte sygdomsfrie områder eller godkendte bekæmpelses- og udryddelsesprogrammer i henhold til beslutning 2004/453/EF kan kræve supplerende garantier ved indførsel til disse områder af sendinger af levende akvakulturfisk af arter, der er modtagelige for de pågældende sygdomme, og som er bestemt til opdræt. De supplerende garantier består i, at de pågældende sendinger skal stamme fra et område med en sundhedsstatus, der svarer til bestemmelsesstedets.
(3)
Direktiv 2006/88/EF ophævede og afløste Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter (3). I henhold til direktiv 2006/88/EF gælder beslutning 2004/453/EF dog fortsat med henblik på direktiv 2006/88/EF indtil vedtagelsen af de nødvendige bestemmelser i henhold til direktivet senest tre år efter direktivets ikrafttrædelse.
(4)
Det er i artikel 43 i direktiv 2006/88/EF fastsat, at en medlemsstat kan træffe foranstaltninger til at forebygge indslæbning af eller til at bekæmpe sygdomme, der ikke er opført i del II i direktivets bilag IV, og som udgør en betydelig risiko for sundhedssituationen for akvakulturdyr eller vildtlevende vanddyr i den pågældende medlemsstat. Disse foranstaltninger må ikke gå ud over, hvad der er hensigtsmæssigt og nødvendigt for at forebygge indslæbning af eller til at bekæmpe de pågældende sygdomme.
(5)
De medlemsstater, der i henhold til beslutning 2004/453/EF kan kræve supplerende garantier, har givet Kommissionen oplysninger om sygdomssituationen for så vidt angår de sygdomme, for hvilke de har godkendte sygdomsfrie områder eller godkendte bekæmpelses- eller udryddelsesprogrammer. De har påvist det hensigtsmæssige og nødvendige i at opretholde nationale foranstaltninger i form af krav til markedsføring, import og transit i overensstemmelse med artikel 43 i direktiv 2006/88/EF.
(6)
Derfor bør medlemsstater, som i henhold til beslutning 2004/453/EF har ret til at kræve supplerende garantier i forbindelse med indførsel af akvakulturdyr af modtagelige arter til godkendte sygdomsfrie områder eller områder, der er omfattet af godkendte bekæmpelses- eller udryddelsesprogrammer, fortsat kunne anvende disse foranstaltninger som nationale foranstaltninger godkendt i overensstemmelse med artikel 43 i direktiv 2006/88/EF.
(7)
Herudover har Finland forelagt oplysninger, hvoraf det fremgår, at det ikke længere er nødvendigt at betragte visse afvandingsområder som stødpudezoner for at beskytte områder, der har status som sygdomsfrie med hensyn til SVC og IPN.
(8)
Af hensyn til forenklingen af EU-lovgivningen bør de specifikke markedsførings-, import- og transitkrav til sendinger af akvakulturdyr og vildtlevende vanddyr bestemt til områder, for hvilke der er indført godkendte nationale foranstaltninger, omfattes af de bestemmelser og standarddyresundhedscertifikater, der er fastsat ved Kommissionens forordning (EF) nr. 1251/2008 af 12. december 2008 om gennemførelse af Rådets direktiv 2006/88/EF for så vidt angår betingelser og udstedelse af certifikat ved omsætning og import til Fællesskabet af akvakulturdyr og produkter deraf og om fastlæggelse af en liste over vektorarter (4).
(9)
De nationale foranstaltninger, der godkendes ved denne afgørelse, bør kun anvendes, så længe det er hensigtsmæssigt og nødvendigt. Medlemsstaterne bør derfor sende en årlig rapport til Kommissionen om den måde, de nationale foranstaltninger fungerer på.
(10)
Enhver mistanke om forekomst af en relevant sygdom i områder, der er opført som sygdomsfri i bilag I til denne afgørelse, bør undersøges, og der bør under undersøgelsen gælde flytningsrestriktioner for at beskytte andre medlemsstater, der har godkendte nationale foranstaltninger vedrørende samme sygdom. Desuden bør en eventuel efterfølgende bekræftelse af sygdomsforekomsten meddeles Kommissionen og de øvrige medlemsstater for at lette den nødvendige revurdering af de godkendte nationale foranstaltninger.
(11)
Udryddelsesprogrammerne burde føre til en forbedring af sygdomssituationen inden for en rimelig frist. I anden halvdel af 2011 bør sygdomssituationen i de områder, der er omfattet af sådanne programmer, revurderes, og de nationale foranstaltningers hensigtsmæssighed bør tages op til fornyet overvejelse. Det bør derfor i denne afgørelse fastsættes, at disse foranstaltninger kun gælder frem til den 31. december 2011.
(12)
Af hensyn til klarheden i EU-lovgivningen bør beslutning 2004/453/EF udtrykkeligt ophæves.
(13)
For at undgå handelsforstyrrelser bør sendinger af akvakulturdyr, der ledsages af et dyresundhedscertifikat udstedt i overensstemmelse med bilag III til beslutning 2004/453/EF, på visse betingelser kunne markedsføres indtil den 30. juni.
(14)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Genstand og anvendelsesområde
Ved denne afgørelse godkendes de nationale foranstaltninger til begrænsning af virkningerne af visse sygdomme hos akvakulturdyr og vildtlevende vanddyr, som er truffet af de i bilag I og II opførte medlemsstater, jf. artikel 43, stk. 2, i direktiv 2006/88/EF.
Artikel 2
Godkendelse af nationale foranstaltninger til begrænsning af virkningerne af visse sygdomme, som ikke er opført i del II af bilag IV til direktiv 2006/88/EF
1. De medlemsstater og dele heraf, som er opført i anden og fjerde kolonne af tabellen i bilag I, betragtes som frie for de sygdomme, der er anført i tabellens første kolonne (»sygdomsfrie områder«).
2. De i stk. 1 omhandlede medlemsstater kan kræve, at følgende sendinger ved indførsel til et sygdomsfrit område overholder kravene i litra a) og b) med hensyn til de sygdomme, for hvilke det betragtes som sygdomsfrit:
a)
Sendinger af akvakulturdyr bestemt til opdræt, genudlægningsområder, lystfiskesøer (put and take-fiskeri), åbne pryddyrsanlæg og udsætning skal opfylde:
i)
markedsføringskravene i artikel 8a i forordning (EF) nr. 1251/2008
ii)
importkravene i artikel 10 i forordning (EF) nr. 1251/2008
iii)
transit- og oplagringskravene i artikel 16 i forordning (EF) nr. 1251/2008.
b)
Sendinger af vandlevende pryddyr bestemt til lukkede pryddyrsanlæg skal opfylde:
i)
importkravene i artikel 11 i forordning (EF) nr. 1251/2008
ii)
transit- og oplagringskravene i artikel 16 i forordning (EF) nr. 1251/2008.
Artikel 3
Godkendelse af nationale programmer for udryddelse af visse sygdomme, som ikke er opført i del II af bilag IV til direktiv 2006/88/EF
1. De programmer, der er indført af de i anden kolonne af tabellen i bilag II opførte medlemsstater, til udryddelse af de i tabellens første kolonne anførte sygdomme (»udryddelsesprogrammer«) i de områder, der er anført i fjerde kolonne, godkendes.
2. Indtil den 31. december 2011 kan de medlemsstater, der er opført i tabellen i bilag II kræve, at sendinger af de i artikel 2, stk. 2, litra a) og b), omhandlede akvakulturdyr ved indførsel til et område, som er omfattet af et udryddelsesprogram, overholder kravene i de nævnte litraer med hensyn til de sygdomme, der er omfattet af det pågældende udryddelsesprogram.
Artikel 4
Rapporter
1. Senest den 30. april hvert år forelægger de i bilag I og II opførte medlemsstater en rapport for Kommissionen om de godkendte nationale foranstaltninger, der er omhandlet i artikel 2 og 3.
2. Den i stk. 1 nævnte rapport skal mindst indeholde ajourførte oplysninger om:
a)
eventuelle betydelige risici i forbindelse med de sygdomme, som de nationale foranstaltninger finder anvendelse på, for sundhedssituationen for akvakulturdyr eller vildtlevende vanddyr og om nødvendigheden og hensigtsmæssigheden af de pågældende foranstaltninger
b)
de nationale foranstaltninger, der er truffet for at opretholde status som sygdomsfri, herunder eventuelle undersøgelser, der er foretaget; oplysninger om sådanne undersøgelser skal gives på blanketten i bilag VI til Kommissionens beslutning 2009/177/EF (5)
c)
hvordan udryddelsesprogrammet forløber, herunder eventuelle undersøgelser, der er foretaget; oplysninger om sådanne undersøgelser skal gives på blanketten i bilag VI til beslutning 2009/177/EF.
Artikel 5
Mistanke om og påvisning af sygdomme i sygdomsfrie områder
1. Har en i bilag I opført medlemsstat mistanke om forekomst af en sygdom i et område, der i samme bilag er anført som sygdomsfrit område med hensyn til den pågældende sygdom, træffer den pågældende medlemsstat foranstaltninger, som mindst svarer til dem, der er fastlagt i artikel 28, artikel 29, stk. 2, 3 og 4, og artikel 30 i direktiv 2006/88/EF.
2. Bekræfter den epizootiske undersøgelse forekomsten af den i stk. 1 omhandlede sygdom, underretter den berørte medlemsstat Kommissionen og de øvrige medlemsstater herom samt om eventuelle foranstaltninger, der er truffet for at begrænse og bekæmpe sygdommen.
Artikel 6
Ophævelse
Beslutning 2004/453/EF ophæves.
Henvisninger til den ophævede beslutning betragtes som henvisninger til denne afgørelse.
Artikel 7
Overgangsbestemmelser
I en overgangsperiode, som udløber den 31. juli 2010, kan sendinger af akvakulturdyr, der ledsages af et dyresundhedscertifikat i overensstemmelse med bilag III til beslutning 2004/453/EF, markedsføres, såfremt de ankommer til deres endelige bestemmelsessted inden denne dato.
Artikel 8
Anvendelse
Denne afgørelse anvendes fra den 15. maj 2010.
Artikel 9
Adressater
Denne afgørelse er rettet til medlemsstaterne.
Udfærdiget i Bruxelles, den 15. april 2010.

Labels: 20
0
3
6
15